**Vis**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se făcea că eram aripă

de apă și frunze

căzute din ochii mamei

nu-mi aduceam aminte

să fi fost pasăre vreodată

doar mirosul de țărână

sfărâma carapacea

în aerul încărcat de iluzii

se făcea că eram pasăre

între două ceruri

necunoscuta

care îmi împrumutase chipul

se interpunea ca o perdea

între oglindă și înalt

de aici din acest adânc

simțeam cum mă ridic

cum încolțeam

într-un pământ frământat de dorinți

nu-mi aduceam aminte

să mai fi zburat vreodată

se făcea că eram scânteie

coboram din noapte precum o pasăre

deasupra clipeau umbre îngenuncheate

și toți morții mei

ca niște torțe palide

din care-mi furam aripile

nu-mi aduceam aminte

să fi fost altceva

doar frica de cădere